CELEX: 32014R0763
Language: fi
Date: 2014-07-11 00:00:00
Title: Komission täytäntöönpanoasetus (EU) N:o 763/2014, annettu 11 päivänä heinäkuuta 2014, Euroopan meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 soveltamista koskevista säännöistä tiedotus- ja julkistamistoimenpiteiden teknisten ominaisuuksien ja unionin symbolin laatimisohjeiden osalta

16.7.2014   
            
            
               FI
            
            
               Euroopan unionin virallinen lehti
            
            
               L 209/1
            
         KOMISSION TÄYTÄNTÖÖNPANOASETUS (EU) N:o 763/2014,
   annettu 11 päivänä heinäkuuta 2014,
   Euroopan meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 soveltamista koskevista säännöistä tiedotus- ja julkistamistoimenpiteiden teknisten ominaisuuksien ja unionin symbolin laatimisohjeiden osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 119 artiklan 4 kohdan,
   sekä katsoo seuraavaa:
   
               (1)
            
            
               Asetuksen (EU) N:o 508/2014 119 artiklassa vahvistetaan yleiset säännöt, joita on sovellettava kaikkien Euroopan meri- ja kalatalousrahastosta (EMKR) rahoitettavien toimintaohjelmien ja toimien tiedotuksessa ja julkistamisessa. Asetuksen (EU) N:o 508/2014 liitteessä V vahvistetaan yksityiskohtaiset säännöt, jotka koskevat yleisöön kohdistuvia tiedotus- ja julkistamistoimenpiteitä sekä hakijoihin ja tuensaajiin kohdistuvia tiedotustoimenpiteitä.
            
         
               (2)
            
            
               Jotta voidaan varmistaa yhdenmukainen visuaalinen ilme unionin koheesiopolitiikan toimia koskeville tiedotus- ja viestintätoimenpiteille myös EMKR:sta rahoitettavien toimien osalta, olisi annettava unionin symbolin luomista koskevat ohjeet ja määriteltävä vakiovärit sekä unionin symbolin käyttämiseen ja toimen rahastosta tai rahastoista saamaan tukeen viittaamiseen liittyvät tekniset ominaisuudet,
            
         ON HYVÄKSYNYT TÄMÄN ASETUKSEN:
   1 artikla
   Euroopan meri- ja kalatalousrahastosta saatavan tuen mainitseminen
   Jäsenvaltio tai hallintoviranomainen on vastuussa sen varmistamisesta, että kaikissa tuensaajille, mahdollisille tuensaajille ja suurelle yleisölle kohdennetuissa tiedotus- ja julkistamistoimenpiteissä mainitaan, että asianomainen toimi saa tukea Euroopan meri- ja kalatalousrahastosta asettamalla näkyville
   
               a)
            
            
               unionin symboli 2 artiklan mukaisesti sekä viittaus Euroopan unioniin 3 artiklan mukaisesti;
            
         
               b)
            
            
               viittaus Euroopan meri- ja kalatalousrahastoon tai, jos kyseessä on useasta rahastosta tuettava toimi, viittaus Euroopan rakenne- ja investointirahastoihin 4 artiklan mukaisesti.
            
         2 artikla
   Unionin symboli
   1.   Unionin symboli on luotava liitteessä vahvistettujen graafisten vaatimusten mukaisesti.
   2.   Unionin symbolin on oltava värillinen verkkosivuilla. Kaikissa muissa tiedotusvälineissä on käytettävä väriä aina, kun se on mahdollista. Yksiväristä versiota voidaan käyttää vain perustelluissa tapauksissa.
   3.   Unionin symbolin on aina oltava selvästi näkyvä, ja se on asetettava näkyvään paikkaan. Sen sijainti ja koko on suhteutettava käytettävän materiaalin tai asiakirjan kokoon. Unionin symbolin on oltava korkeudeltaan vähintään 1 senttimetri. Pienissä mainostavaroissa unionin symbolin vähimmäiskorkeus on 5 millimetriä.
   4.   Kun unionin symboli on esillä verkkosivuilla, sen on oltava näkyvissä digitaalisen laitteen näyttöalueen sisällä niin, että käyttäjät näkevät sen siirtymättä sivun alareunaan.
   5.   Jos unionin symbolin rinnalla on esillä muita logoja, unionin symbolilla on oltava leveytenä tai korkeutena mitattuna vähintään sama koko kuin suurimmalla muista logoista. On suositeltavaa sijoittaa EU:n symboli riittävän kauaksi kolmannen osapuolen organisaation logosta.
   3 artikla
   Viittaus Euroopan unioniin
   1.   Euroopan unionin nimi kirjoitetaan aina kokonaisuudessaan. Unionin symbolin yhteydessä olevassa tekstissä voidaan käyttää jotain seuraavista kirjasintyypeistä: Arial, Auto, Calibri, Garamond, Trebuchet, Tahoma ja Verdana. Kursivointi, alleviivaus tai muut tekstin korostuskeinot eivät ole sallittuja.
   2.   Tekstin tarkkaa paikkaa unionin symbolin yhteydessä ei ole määritelty, mutta se ei kuitenkaan saa mennä millään tavalla unionin symbolin päälle.
   3.   Kirjasinkoon on oltava oikeassa suhteessa symbolin kokoon. Kirjasinvärin on oltava Reflex Blue, musta tai valkoinen taustan väristä riippuen.
   4 artikla
   Viittaus Euroopan meri- ja kalatalousrahastoon
   Kun viittaus Euroopan meri- ja kalatalousrahastoon tai Euroopan rakenne- ja investointirahastoihin on esillä verkkosivuilla, sen on oltava näkyvissä digitaalisen laitteen näyttöalueen sisällä niin, että käyttäjät näkevät sen siirtymättä sivun alareunaan.
   5 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä heinäkuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 149, 20.5.2014, s. 1.
   
      LIITE
      Unionin symbolin luomista koskevat graafiset vaatimukset ja vakiovärien määritelmä
      Ks. yksityiskohtaisemmat tiedot ja ohjeet:
      http://ec.europa.eu/dgs/communication/services/visual_identity/pdf/use-emblem_en.pdf
      
         SYMBOLIN KUVAUS
      
      Kaksitoista kultaista tähteä muodostaa sinistä taivasta vasten ympyrän, joka edustaa Euroopan kansojen unionia. Tähtien määrä on muuttumaton, ja luku kaksitoista symboloi täydellisyyttä ja yhtenäisyyttä.
      
         HERALDINEN KUVAUS
      
      Taivaansinisellä pohjalla oleva kahdestatoista kultaisesta viisisakaraisesta tähdestä, joiden kärjet eivät kosketa toisiaan, muodostuva ympyrä.
      
         GEOMETRINEN KUVAUS
      
      
         
      Symboli muodostuu sinisestä suorakulmiosta, jonka vaakasivu on puolitoista kertaa pystysivu. Kaksitoista kultaista tähteä asettuvat tasaisesti näkymättömän ympyrän kehälle. Ympyrän keskipiste sijaitsee suorakulmion lävistäjien leikkauspisteessä. Ympyrän säde on kolmasosa pystysivun korkeudesta. Ympyrän säde on kolmasosa pystysivun korkeudesta. Kukin viisisakaraisista tähdistä on näkymättömän ympyrän sisällä, jonka säde on 1/18 pystysivun korkeudesta. Kaikki tähdet sijaitsevat kohtisuoraan, toisin sanoen yksi sakara ylöspäin ja kaksi sakaraa tangosta kohtisuoraan sijaitsevalla näkymättömällä viivalla. Tähdet sijaitsevat kuten kellotaulun tunnit. Niiden lukumäärä on muuttumaton.
      
         VÄRIMÄÄRITELMÄT
      
      Symbolin värit ovat seuraavat:
      
                  —
               
               
                  suorakulmion pohja on PANTONE REFLEX BLUE,
               
            
                  —
               
               
                  tähdet PANTONE YELLOW.
               
            
         NELIVÄRIPAINATUS
      
      Neliväripainatusta käytettäessä kaksi vakioväriä on saatava neliväripainatuksen neljän värin pohjalta.
      PANTONE YELLOW saadaan 100-prosenttisesta ”Process Yellow'sta”.
      PANTONE REFLEX BLUE saadaan sekoittamalla 100-prosenttista ”Process Cyania” 80-prosenttiseen ”Process Magentaan”.
      
         INTERNET
      
      PANTONE REFLEX BLUE vastaa web-paletissa väriä RGB:0/51/153 (heksadesimaali: 003399) ja PANTONE YELLOW vastaa web-paletissa väriä RGB:255/204/0 (heksadesimaali: FFCC00).
      
         YKSIVÄRIPAINATUS
      
      Jos käytetään vain mustaa, suorakulmion ääriviivat ja tähdet painetaan mustalla valkoiselle pohjalle.
      Jos käytetään vain sinistä (Reflex Blue), tausta painetaan 100-prosenttisella sinisellä ja tähdet negatiivivalkoisina.
      
         PAINATUS VÄRILLISELLE POHJALLE
      
      Jos on pakko käyttää värillistä pohjaa, merkki rajataan valkoisella, jonka leveys on 1/25 suorakulmion korkeudesta.